text: Dødsfald kan undgås med tandbørstning
  10 november 2013 kl. 12.31
  100-200 dødsfald kan årligt undgås, hvis plejehjemsbeboere får hjælp til at få børstet deres tænder.
  Tandplejen i Esbjerg Kommune er med i et landsdækkende projekt, der skal forbedre plejehjemsbeboernes mundhygiejne.
  Cirka 10 procent af alle tilfælde af lungebetændelse på plejehjem kan nemlig undgås ved en tilstrækkelig god mundhygiejne. Og da 100-200 plejehjemsbeboere årligt dør af lungebetændelse, er det naturligt for tandplejen i Esbjerg Kommune at sætte ind der.
  Projektet består i, at den kommunale tandpleje underviser plejehjemspersonalet i vigtigheden af god mundhygiejne. Dermed skal personalet på plejehjemmene blive bedre til at hjælpe de ældre med at få eller opretholde en sund mund.
  